《伦樾溪宅咏并蒂兰》
明代·王渐逵

幽兰生渚泽，托根向高门。垂敖列文砌，纷茜映漪泉。

铅华自深远，素质崇性真。岂徒著馨媚，亦复协祥庆。

委和启乾象，双萼挹厚坤。仲夏纪嘉节，雅会集群贤。

吁嗟予谬蹇，亦得预斯燕。连篇枉瑶玖，空惭匪能文。

沉思杳终夜，百罚夫奚言。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。